   ڪراچي (ويب ڊيسڪ) پاڪستان فيشن انڊسٽري جي مشهور ماڊل مشڪ ڪليم ساٿي ماڊل ايمان علي طرفان اڄوڪي دور جي ماڊلز بابت تبصري تي سخت ردعمل جو اظهار ڪيو آهي. سينيئر ماڊل ايمان علي ڪجهه ڏينهن اڳ هڪ انٽرويو ۾ هاڻوڪي دور جي ماڊلز جي حوالي سان پنهنجي خيالن جو اظهار ڪندي چيو هو ته اڳ جي فيشن انڊسٽري کي ڏٺو وڃي ته ذهين عورتون ئي ماڊل ٿينديون هيون پر اڄوڪي دور ۾ ائين ناهي. هن اڄوڪي دور جي ماڊلز تي تنقيد ڪندي چيو هو ته اڄڪلهه جون ماڊلز جهڙي انداز ۾ ڳالهائينديون آهن، ائين لڳندو آهي ته ڄڻ کين جنرل ناليج جو به علم ناهي. ايمان علي جي اهڙي تبصري تي مشهور ماڊل مشڪ ڪليم سخت ردعمل جو اظهار ڪيو آهي. مشڪ ڪليم پنهنجي انسٽاگرام اڪائونٽ تي هڪ ڊگهي پوسٽ لکي آهي، جنهن ۾ هن چيو آهي ”مان حيران آهيان ته جنهن کي پسند ڪندي هيس، اها اهڙي قسم جون ڳالهيون ڪري سگهي ٿي“. هن لکيو ”ان جو مطلب اهو آهي ته اسان کي ڳالهائڻ ناهي ايندو ۽ اسان وٽ جنرل ناليج به ناهي، جيڪڏهن انگريزي ڳالهائڻ جي ڳالهه ڪجي ته اها اسان جي مادري ٻولي ناهي ۽ هر ڪو چڱي ريت ناهي ڳالهائي سگهندو، جنهن ۾ ڪا برائي ناهي“.